CELEX: C2006/074/40
Language: fi
Date: 2006-03-25 00:00:00
Title: Asia T-396/05: Kanne  2.11.2005  — ARCHI.M.E.D. — E.S v. komissio

25.3.2006   
            
            
               FI
            
            
               Euroopan unionin virallinen lehti
            
            
               C 74/20
            
         Kanne 2.11.2005 — ARCHI.M.E.D. — E.S v. komissio
   (Asia T-396/05)
   (2006/C 74/40)
   Oikeudenkäyntikieli: ranska
   Asianosaiset
   
      Kantaja: Architecture, Microclimat, Energies Douces — Europe et Sud SARL (ARCHI.M.E.D.-E.S) (Ganges, Ranska) (edustajat: asianajajat P.-P. van Gehuchten, J. Sambon, P. Reyniers)
   
      Vastaaja: Euroopan yhteisöjen komissio
   Vaatimukset
   
               —
            
            
               komission 5.10.2005 päivätyssä kirjeessä, joka on annettu tiedoksi kantajalle 10.10.2005, oleva kuittaamista koskeva päätös on kumottava,
            
         
               —
            
            
               takaisin perimistä koskeva päätös, joka sisältyy 30.8.2005 päivättyihin kirjeisiin ja 23.8.2005 päivättyyn veloituslaskuun nro 3240705638, jotka on annettu tiedoksi kantajalle 2.9.2005, on kumottava,
            
         
               —
            
            
               komissio on velvoitettava korvaamaan kaikki oikeudenkäyntikulut.
            
         Oikeudelliset perusteet ja pääasialliset perustelut
   Kantaja on komission kanssa tehdyn sellaisen sopimuksen BU 209-95 osapuoli, joka on tehty tutkimusta ja teknologista kehittämistä muulla kuin ydinenergian alalla koskevan energia-alan erityisohjelman (1) yhteydessä tehdyn tarjouspyynnön johdosta ja jonka tarkoituksena oli Lyonissa sijaitsevan rakennuksen kunnostamishankkeen toteuttaminen käyttämällä aurinkoenergiaan liittyviä ja bioilmastollisia arkkitehtuurimenetelmiä. Täyttäessään sopimusvelvoitteitaan kantaja toimitti 12.12.2001 komissiolle hankkeen loppuselvityksen. Komissio ei hyväksynyt tätä selvitystä ja lähetti sille 5.7.2002 maksettujen ennakkojen takaisin perimistä koskevan päätöksen sekä kieltäytyi hyväksymästä tiettyjä kantajan mainitussa selvityksessä ilmoittamia kuluja. Oikeusriidasta ei päästy sovintoon osapuolten välisellä kirjeenvaihdolla, pidetyillä kokouksilla eikä sovittelijan välityksellä.
   Komissio lähetti 30.8.2005 kirjattuna kirjeenä kantajalle takaisin perimistä koskevan lopullisen päätöksen, jota edelsi 23.8.2005 päivätty veloituslasku. Komissio antoi sille tiedoksi toisella, 5.10.2005 päivätyllä kirjeellä, myös päätöksen, jolla kuitattiin heidän keskinäiset saatavansa: yhtäältä saatavat, jotka komissiolla oli kantajalta kyseisen sopimuksen yhteydessä, ja toisaalta saatavat, jotka kantajalla oli komissiolta erään toisen sopimuksen yhteydessä. On kyse riidanalaisista päätöksistä.
   Kantaja riitauttaa päätökset ja vetoaa kahteen pääasialliseen kanneperusteeseen.
   Ensinnäkin se väittää, että riidanalaisilla päätöksillä komissio rikkoo keskinäisten saatavien oikeudenkäynnin ulkopuolisen kuittaamisen edellytyksiä. Kantaja väittää, että tällainen kuittaaminen ei ole mahdollista, kun saataviin sovelletaan kahta erilaista oikeudellista järjestelmää. Saatavat, joita kantajalla on komissiolta, perustuvat yhteisön oikeuteen, kun taas saatavat, joita komissiolla on kantajalta, perustuvat Ranskan oikeuteen. Lisäksi se väittää, ettei komissiolla ole oikeudellisia perusteita, jonka nojalla se voisi toteuttaa kuitata saatavansa kantajalta, koska kyseessä olevat saatavat eivät ole vielä varmoja, mikä ilmenee kantajan itse esittämistä useista vastaväitteistä ja sovittelijan kanssa käydystä menettelystä, jossa ei ole tähän mennessä päästy hyvään tulokseen.
   Toisella kanneperusteellaan kantaja väittää, että takaisin perimistä koskeva päätös on kumottava perustelujen puutteellisuuden vuoksi. Se väittää, että komissio ei ole missään vaiheessa antanut tyydyttäviä selityksiä erityisesti niiden väitteiden osalta, joita kantaja on esittänyt tavasta, jolla se on määrittänyt saatavansa määrän.
   
      (1)  23.11.1994 tehdyllä neuvoston päätöksellä 94/806/EY käyttöön otettu ohjelma, EYVL L 334, 22.12.1994, s. 87.